open-index/open-wikipedia-markdown huggingface dataset:
Sähköinen toimeksiantosopimus

**Sähköinen toimeksiantosopimus** on irtaimen tai kiinteän omaisuuden myynnissä käytetty sopimus, joka on tehty internetissä. Voimassa oleva lainsäädäntö 5§ mahdollistaa nykyisin sähköisen sopimisen mikäli sopimus täyttää asiakkaan vahvan tunnistamisen kriteerit ja järjestelmä tai tekotapa on sellainen, että sopimusta ei voi yksipuolisesti muuttaa. Sähköistä sopimusta hyödyntävät nykyisin esimerkiksi kiinteistönvälittäjät  Välityssopimus kiinteistöjen ja huoneistojen myyntisopimuksissa. Sähköistä sopimisen avulla myönnetään nykyisin myös esimerkiksi pankkilainat. Samoin kiinteistönkauppa on mahdollista sopia suoraan osapuolten välillä maanmittauslaitoksen  järjestelmessä siten että kaupan osapuolet kirjautuvat omilla pankkitunnuksillaan ja tekevät sähköisen tunnistautumisen avulla oman allekirjoituksen luovutuskirjaan. Sähköinen toimeksiantosopimus ja sopiminen ovat korvanneet perinteisen paperisen allekirjoittamisen.

## Lähteet
*http://www.finlex.fi/fi/laki/ajantasa/2000/20001074?search[type]=pika&search[pika]=v%C3%A4litysliike 
*http://www.minilex.fi/a/s%C3%A4hk%C3%B6inen-sopimus-on-mahdollista-allekirjoittaa-s%C3%A4hk%C3%B6isesti 
*https://www.kotilinkki.fi/
*http://www.nordea.fi/henkiloasiakkaat/lainat/asuminen/asuntolaina.html
Betteridgen laki

**Betteridgen laki** on brittiläisen journalistin Ian Betteridgen mukaan nimetty periaate, jonka mukaan *”kysymysmerkkiin päättyvään otsikkoon vastaus on poikkeuksetta ei”*.

Betteridgen laki on luonteeltaan lähinnä leikillinen, eikä sitä ole tarkoitettu kirjaimellisesti otettavaksi. Ian Betteridgen mukaan journalistit käyttävät kysymysmerkkiä ennen kaikkea tyhjänpäiväisten, vailla todellista asiasisältöä olevien artikkelien otsikointiin. Laki ei luonnollisesti päde otsikoihin, joiden kysymyksiin ei voi vastata myönteisesti eikä kielteisesti, kuten "Miksi Suomeen ei investoida?"

Betteridgen laki on yksi lukuisista henkilöltä nimensä saaneista lentävistä lauseista, joista kuuluisin lienee Murphyn laki.

## Lähteet

## Aiheesta muualla
*Ian Betteridgen internet-sivu 
*Techcrunchin artikkeli aiheenaan Last.fm ja RIAA
*The Complete Edition of Murphy's Laws: Journalistic Principle: If a headline ends in a question mark, the answer is no.
*Meatrobot.org.uk
Saint-Julien-le-Pauvre

**Saint-Julien-le-Pauvre** on yksi Pariisin vanhimmista kirkoista. Se sijaitsee Latinalaiskorttelissa, 5. arrondissementin alueella, vain kivenheiton päässä Seinen etelärannasta.
Paikalla on ollut kirkko 500-luvulta alkaen. Normannit tuhosivat ensimmäisen kirkon hävitysretkellään vuonna 886, mutta se rakennettiin uudelleen 900-luvulla. Nykyinen kirkko rakennettiin noin vuosina 1165–1220, mikä tekee siitä yhden Pariisin vanhimmista kirkoista. Läheisen Sorbonnen yliopiston viralliset kokoukset pidettiin keskiajalla Saint-Julien-le-Pauvren tiloissa. Opiskelijoiden aiheutettua vahinkoja Pariisin parlamentti kielsi vuonna 1524 yliopistolaisten kokoontumiset kirkossa. Vuodesta 1655 aina Ranskan vallankumoukseen saakka kirkko oli Hôtel-Dieu-sairaalan käytössä. Se palautettiin kirkoksi vuonna 1826. Vuodesta 1889 kirkko on kuulunut kreikkalaiskatoliselle melkiittien lahkolle. Kirkon bysanttilaistyylinen ikonostaasi on vuodelta 1900.

Ei ole varmaa, kehen Julianus (*Julien*) -nimiseen pyhimykseen kirkon nimi on alun perin viitannut.

Kirkon luona on säilynyt katukiveystä roomalaisaikaisesta maantiestä.

## Lähteet

## Aiheesta muualla

*Seurakunnan kotisivu
Totally Driven

**Totally Driven** on brittiläisen hard rock -yhtye Uriah Heepin kokoelma-albumi, joka julkaistiin vuonna 2015. Albumi koostuu yhtyeen vanhempien kappaleiden uudelleen nauhoiteituista versioista.

Alun perin albumi julkaistiin jo vuonna 2001 nimellä *Remasters*, mutta kyseisen version painatus lopetettiin hyvin nopeasti.

Albumin kappaleet nauhoitettiin valmistautumisena yhtyeen *[[Acoustically Driven]]* -ja *[[Electrically Driven]]* -konsertteja varten.

## Kappaleet

### CD 1
# 
# 
# 
# 
# 
# 
# 
# 
# 
# 
# 
# 
# 
# 

### CD 2
# 
# 
# 
# 
# 
# 
# 
# 
# 
# 
# 
# 
# 

## Kokoonpano
* Bernie Shaw – laulu
* Mick Box – kitara ja laulu
* Trevor Bolder – bassokitara ja laulu
* Phil Lanzon – kosketinsoittimet ja laulu
* Lee Kerslake – rummut ja laulu

## Arvostelut
* Classic Rock Revisited: B
* Hallowed.se: 5/7
* That Devil Music: B

## Lähteet
Eeva Kantanen

**Eeva Inkeri Saanila** (o.s. **Kantanen**; 5. marraskuuta 1929 Mikkelin mlk – 31. elokuuta 2011) oli suomalainen näyttelijä. Suurimman osan urastaan hän teki Turun kaupunginteatterissa.

## Ura
Eeva Kantasen vanhemmat olivat maanviljelijä Adam Kantanen ja Martta Savenius. Hän aloitti ammattiuransa kiinnityksellä Varkauden Työväen Teatteriin 1954–1955, jonka jälkeen hän oli kiinnitettynä Jyväskylän Työväen Teatteriin 1955–1957. Vuodesta 1957 vuoteen 1963 Kantanen näytteli Lahden Työväen Teatterin riveissä. Hänen pitkä kiinnityksensä Turun kaupunginteatteriin alkoi 1963.

Kantasen näyttämötehtäviä olivat muun muassa nimirooli Hella Wuolijoen *[[Juurakon Hulda]]ssa* ja Ulriikan rooli Mika Waltarin komediassa *[[Gabriel, tule takaisin]]*. Väinö Linnan tekstiin perustuvassa näytelmässä *[[Täällä Pohjantähden alla]]* Kantanen tulkitsi kirkkoherran rouvan, Ellen Salpakarin roolin.

Kantasen muita rooleja olivat esimerkiksi:

*Leni (*Altonan vangit*)
*Martta (*Amerikan morsian*)
*Rouva Elvstedt (*Hedda Gabler*)
*Polina (*[[Lokki (näytelmä)|Lokki]]*)
*Lahja (*Lupa sanoa*)
*Vieno (*Maailman laidalla*)
*Hanna (*Ne vahvimmat miehet*)
*Catherine (*Perijätär*)
*Rouva Tubéreuse (*Rakkauden painajainen*)
*Äiti (*Ruoho*)

Kantasen näyttämötehtävistä mainittakoon myös Hämeen tytön osa Kalle Holmbergin ohjaamassa *[[Seitsemän veljestä|Seitsemässä veljeksessä]]*, joka oli Turun kaupunginteatterin kultakauden menestynein produktio.

## Filmografia
### Televisiotuotannot
*Seitsemän veljestä (1976)
*Perintö (1989)

## Lähteet
*Teatterin maailma - Suomen teatterilaitos ja teatteriväki, toim. Veistäjä, Verneri, Kustannusosakeyhtiö Tammi, Helsinki 1965
*Suomen teatterit ja teatterintekijät - Yhteisö- ja henkilöhakemistö, toim. Martin, Timo; Niemi, Pertti; Tainio, Ilona, Kustannusosakeyhtiö Tammi, Helsinki 1974, 
*Suomen teatterit ja teatterintekijät 1983, toim. Tainio, Ilona, Kustannusosakeyhtiö Tammi, Helsinki 1983, 

### Viitteet
The Sarah Jane Adventures

**The Sarah Jane Adventures** on  brittiläinen tieteissarja, jonka on luonut Russell T Davies. Sarja on nuoremmalle yleisölle suunnattu *[[Doctor Who]]* -sarjan spin-off. Sarja kertoo tutkivasta journalistista Sarah Jane Smithista, jolla oli nuorena monia seikkailuja ajassa ja avaruudessa, ja hänen nuorista kumppaneistaan.

*The Sarah Jane Adventures* alkoi tunnin mittaisella erikoisjaksolla BBC One -kanavalla 1. tammikuuta 2007 ja sarjaa esitettiin vuoteen 2011 saakka.

## Tuotanto
Elisabeth Sladenin esittämä Sarah Jane Smith oli Tohtorin kumppanina Doctor Whossa vuodesta 1973 vuoteen 1976. Hahmo seikkaili sekä kolmannen Tohtorin (Jon Pertwee) sekä neljännen Tohtorin (Tom Baker) kanssa. Vuonna 2006 Sarah Jane esiintyi jaksossa "Luokkakokous" kymmenennen Tohtorin (David Tennant) kanssa. Jakso otettiin hyvin vastaan ja tuottaja Russell T Davies otti sen jälkeen yhteyttä Elisabeth Sladeniin keskustellakseen hänen hahmonsa omasta sarjasta.

## Rooleissa

## Vastaanotto
Sarja on saanut hyvän vastaanoton kriitikoilta ja yleisöltä ja muun muassa lasten Bafta-ehdokkuuden.

## Lähteet
Hän on Sysmästä

**Hän on Sysmästä** on Minna Canthin yksinäytöksinen huvinäytelmä vuodelta 1893. 

Canth kirjoitti näytelmän Kuopion Suomalaisen Yhteiskoulun kannatusyhdistyksen hyväksi. Sen ensiesitys oli Kuopiossa Suomalaisen seuran vuosijuhlassa vuonna 1893.
 
Näytelmän käsikirjoitus on tallennettuna Suomalaisen Kirjallisuuden Seuran kirjallisuusarkiston Minna Canthin arkistoon, jonne Suomen Kansallisteatteri lahjoitti sen 24. toukokuuta 2011.

## Lähteet

## Aiheesta muualla
*Hän on Sysmästä -näytelmä Kansalliskirjaston klassikkokirjastossa (pdf)
*Papin perhe; Hän on Sysmästä; Spiritistinen istunto, Project Runeberg
*
Ken Griffey, Jr.

**George Kenneth ”Ken ”Griffey, Jr.** (s. 21. marraskuuta 1969 Donora, Pennsylvania) on yhdysvaltalainen entinen baseballpelaaja.

22 kautta MLB-liigassa pelannut Griffey on yksi harvoista neljällä eri vuosikymmenellä pelanneista. Parhaiten hänet muistetaan Seattle Marinersista, jonka riveissä Griffey pelasi ensin vuosina 1989–1999 ja vielä uudelleen 2009–2010.

Urallaan 630 kunnaria lyönyt Griffey oli yksi aikakautensa kovimmista lyöjistä, ja kaikkien aikojen listalla kuudennella sijalla. 13 kertaa tähdistöottelussa pelannut Griffey valittiin kaudella 1997 American Leaguen arvokkaimmaksi pelaajaksi.

Griffey valittiin vuonna 2016 Baseball Hall of Fameen ennätyksellisen suurella äänimäärällä.

## Muuta

Griffeyn isä Ken Griffey, Sr. pelasi MLB:ssä vuosina 1973–1991. Isä ja poika pelasivat yhdessä Marinersissa kausilla 1990 ja 1991. Griffey Jr. vieraili myös Simpsonit-televisiosarjan softball-teemaisessa jaksossa "Homer at the Bat", jossa esitti itseään.

## Lähteet

## Aiheesta muualla
Choo Shin-soo

**Choo Shin-soo** (hangul 추신수, hanja 秋信守; s. 13. heinäkuuta 1982 Busan) on eteläkorealainen baseballpelaaja. Hän on vuodesta 2014 lähtien pelannut MLB-liigan Texas Rangersin riveissä. Pelipaikaltaan Choo on oikea koppari.

Choo teki vapaana pelaajana Rangersin kanssa joulukuussa 2013 seitsenvuotisen sopimuksen, arvoltaan 130 miljoonaa dollaria.

## Lähteet
Greg Halman

**Gregory Anthony ”Greg” Halman** (s. 26. elokuuta 1987 Haarlem – k. 21. marraskuuta 2011 Rotterdam) oli alankomaalainen baseballpelaaja.

Halman pelasi MLB-liigan Seattle Marinersissa 2010 ja 2011 yhteensä 44 ottelua. Hänen pelipaikkansa oli koppari.

Halman puukotettiin kuoliaaksi 21. marraskuuta 2011 Rotterdamissa. Syylliseksi osoittautui hänen veljensä Jason Halman, joka viranomaisten mukaan oli toiminut psykoosissa.

## Lähteet

## Aiheesta muualla
Hennamari Stockås

**Hennamari Stockås** (os. Koistinen) on suomalainen entinen juniori- ja nuorten maajoukkueen kouluratsastaja. Koistinen uran huippukohdat sijoittuvat hänen nuoruus vuosilleen. Nykypäivänä Koistisen kisaradat ovat olleet vähäiset. Aktiivivuosinaan hän kuitenkin voitti muun muassa joukkue PM-hopeaa sekä hallimestaruushopeaa. Koistinen saavutti aktiivivuosinaan myös voittoja kansallisen tason kilpailuissa.

Kisahevosena Koistisella oli tanskalainen puoliverinen ruuna Mr. Don Hill.

Stockås on koulutukseltaan tradenomi. Hän on Ratsastuskeskus ILO Oy:n nykyinen omistaja ja toimii ratsastuksenopettajana sekä yrittäjänä Kuopiossa.

Stockås on aikaisemmin omistanut ratsastus- ja urheilu vaatemerkin nimellä ” Stockås ”. Yrityksen nettisivut kuitenkin suljettiin vuoden 2025 loppu puolella.

## Lähteet

## Aiheesta muualla
* Ratsastuskeskus ILOn kotisivut
Power

**Power** on Norjasta lähtöisin oleva kodinkoneketju, joka on osa Power International AS -konsernia. Konsernin pääomistajia ovat Awilhelmsen AS ja Dolphin Invest AS -yhtiöt, joiden takana ovat varustamostaan tunnettu Wilhelmsenin perhe ja vähittäiskauppias Øivind Tidemandsen. Tidemandsen vaikutti (Suomessa Gigantti-ketjusta tunnetussa) Elkjøp-konsernissa vuosina 1980–2000, mutta irtaantui sittemmin yhtiöstä. Nykyään Tidemandsen on mukana muun muassa perustamassaan XXL-urheiluvälineketjussa. 

Power avasi ensimmäisen myymälänsä Suomessa maanantaina 9. toukokuuta 2016 Vantaan Tammistoon. Myymälässä käytetään digitaalisia hintalappuja, jotka päivittyvät verkkokaupan hinnoin neljä kertaa päivässä. Powerin toinen myymälä avattiin 15. toukokuuta 2016 Tampereen Kalevan Prismakeskukseen. Power on osa samaa konsernia kuin Expert-kauppaketju ja Expert ASA Oy:n toiminimi muuttui 9. kesäkuuta 2016 Power Finland Oy:ksi. Vuoden 2016 aikana suurin osa Expert-myymälöistä muutettiin Powereiksi, ja Expert-nimellä jatkoivat kauppiasvetoiset liikkeet.

Yhtiö kuuluu pohjoismaiseen Power International AS -konserniin, joka on rekisteröity Norjaan. Norjassa Power-ketjulla on 120 myymälää, Tanskassa 25 ja Suomessa 42. Yhtiöön kuuluu myös Ruotsin Skillingarydissa sijaitseva keskusvarasto ja verkkokauppa.  Konsernin yhteenlaskettu liikevaihto oli vuonna 2016 noin 900 miljoonaa euroa.

## Myymälät

*Espoo
**Laajalahti
**Sello
**Suomenoja Power+
*Eura
*Helsinki
**Itis
**Stockmann
*Huittinen
*Hämeenlinna
*Hyvinkää
*Imatra
*Joensuu
*Jyväskylä
**Seppä
*Järvenpää
*Kankaanpää
*Kauhava
*Kemi
*Kokkola
*Kotka
*Kuopio
*Kouvola Power+
*Lahti
*Lappeenranta
*Lempäälä
**Ideapark

*Lohja
*Mikkeli
*Oulu
**Kaakkuri
**Limingantulli
*Pietarsaari
*Pori
*Porvoo
*Raisio
*Rauma
*Riihimäki
*Rovaniemi
*Sastamala
*Seinäjoki
**Ideapark
*Tampere
**Kaleva
**Lielahti
*Turku
**Skanssi
*Uusikaupunki
*Vaasa
*Vantaa
**Tammisto Power+
*Äänekoski

Yhteensä 42 myymälää (kesäkuu 2023) Power+ tarkoittaa samaa asiaa kuin Gigantti-ketjun Megastore.

## Lähteet

## Aiheesta muualla
* Powerin kotisivut
Andy Parker (rumpali)

**Andrew Maynard 'Andy' Parker** (s. 21. maaliskuuta 1952)on brittiläinen rumpali. Hän on brittiläisen hard rock -yhtye UFOn rumpali.

Andy Parker perusti UFOn vuonna 1969 yhdessä solisti Phil Moggin, basisti Pete Wayn ja kitaristi Mick Boltonin kanssa. Parker onkin nykyisen UFOn kokoonpanon toinen alkuperäisjäsen solisti Moggin ohella. Vaikka Parker onkin nykyään toinen yhtyeessä mukana olevista perustajajäsenistä, hän oli poissa yhtyeestä vuosina 1984-1987, 1990-1992 sekä 1996-2004.

Andy Parkerin tytär Lindsay Parker (s. 1980) on näyttelijä.

## Lähteet

## Aiheesta muualla
* Andy Parkerin viralliset kotisivut (engl.)
Seurakuntamestari

**Seurakuntamestari** on Suomen evankelis-luterilaisen kirkon virka, johon sisältyy erilaisia kirkkotilan valmistelun ja kiinteistöhoidon tehtäviä. Se on syrjäyttänyt osin suntion nimikkeen seurakunnissa, vaikka tehtävät ovatkin usein samat. 

Seurakuntamestarin töihin sisältyy usein suntion työt jumalanpalveluksissa ja kirkollisissa toimituksissa sekä vaihtelevasti seurakunnittain, vahtimestarin, kiinteistönhoitajan, siivoojan, seurakuntapuutarhurin, hautausmaanhoitajan ja haudankaivajan töitä. Joissakin tapauksissa seurakuntamestari saattaa hoitaa virassaan kaikkia näitä tehtäviä. 

## Lähteet
* Aamenesta öylättiin, Evankelis-luterilaisen kirkon sanasto, Suntio 
* Ammatit ja koulutus, Suntio  Evl.fi
Joey Votto

**Joseph Daniel ”Joey” Votto** (s. 10. syyskuuta 1983 Toronto, Ontario) on kanadalainen baseballpelaaja. Hän on vuodesta 2007 lähtien edustanut MLB-liigassa pelaavaa Cincinnati Redsiä. Pelipaikaltaan Votto on ykkösvahti.

Votto valittiin kaudella 2010 National Leaguen arvokkaimmaksi pelaajaksi. Samana vuonna hänet palkittiin Lou Marsh Trophyllä Kanadan vuoden urheilijana.

## Lähteet

## Aiheesta muualla
Musset

**Musset** on seuraavien henkilöiden sukunimi:

* Joseph-Mathurin Musset (1749–1831), ranskalainen pappi ja vallankumouksellinen 
* Alfred de Musset (1810–1857), ranskalainen kirjailija 
* Franz Joseph Musset (1786–1859), wiesbadenilaisen tuomioistuimen puheenjohtaja
* Paul de Musset (1804–1880), Alfred de Musset'n isä, ranskalainen kirjailija 
* Louis Alexandre Marie de Musset (1753–1839), Alfred de Musset'n kummi, ranskalainen poliitikko, kirjailija ja sotilas
* Lucien Musset (1922–2004), ranskalainen historioitsija
* René Musset (1881–1977), ranskalainen maantieteilijä
* Alain Musset (s. 1959), ranskalainen maantieteilijä
* Isabelle Musset (s. 1960), ranskalainen jalkapalloilija
Nera White

**Nera D. White** (15. marraskuuta 1935 Maconin piirikunta, Tennessee – 13. huhtikuuta 2016 Gallatin, Tennessee) oli yhdysvaltalainen koripalloilija ja maailmanmestari. Myös softballia erinomaisesti pelannutta Whitea pidetään yhtenä historian parhaista naiskoripalloilijoista. Hänet on nimetty Basketball Hall of Fameen.

White kuului Yhdysvaltain maailmanmestaruuden Brasiliassa 1957 voittaneeseen joukkueeseen, ja hänet valittiin turnauksen arvokkaimmaksi pelaajaksi. White oli aikakautensa edistyksellisimpiä pelaajia. Hän pelasi AAU:ssa Nashville Business Collegen joukkueessa. Vuonna 1992 White nimettiin Basketball Hall of Fameen.

Koripallon lisäksi White pelasi softballia hyvällä tasolla. Hän kuoli sairastettuaan kuukausien ajan Tennesseen Gallatinissa 80-vuotiaana 13. huhtikuuta 2016.

## Lähteet
* Profiili  The Naismith Memorial Basketball Hall of Fame 
* Profiili FIBA Archive 

### Viitteet
Basilika (Ateena)

**Basilika** on nimitys, jota käytetään eräästä antiikin aikaisesta basilika-arkkitehtuuria edustaneesta julkisesta rakennuksesta Ateenan Agoralla Kreikassa. Se sijaitsi Agoran koillislaidalla.

Basilika rakennettiin roomalaisella ajalla keisari Hadrianuksen kaudella noin vuonna 117–138 jaa. Tuolloin siihen sisällytettiin paikalla ollut varhaisempi, keisari Augustuksen aikana rakennettu julkinen rakennus. Basilikaa käytettiin kaupallisiin tarkoituksiin sekä erilaisiin kokouksiin. Rakennus vaurioitui pahoin herulien hyökkäyksessä vuonna 267. Tämän jälkeen sen osia käytettiin rakennusmateriaalina.

Rakennus oli arkkitehtuuriltaan tyypillinen roomalainen basilika. Sen rakentamiseen oli käytetty muun muassa kalkkikiveä ja marmoria. Basilikan keskellä olleen peristyylin leveys oli noin 15,3 metriä. Sitä kiersi noin 5,7 metriä leveä pylväskäytävä. Basilikasta on säilynyt nykyaikaan vain joitakin sen perustusten osia. Rakennuksen osittaiset kaivaukset suoritettiin vuonna 1970. Rauniot sijaitsevat Agoran pohjoisosan halkaisevan Ateenan metrolinjan pohjoispuolella. Rakennuksen eteläosa, noin puolet rakennuksesta, on Agoran arkeologisella alueella ja sitä on kaivettu esiin pohjois-eteläsuunnassa noin 11 metrin verran, kun taas pohjoisosa jää Adrianoú-kadun ja sen pohjoispuolisten talojen alle.

## Lähteet
Itäinen rakennus

**Itäinen rakennus** oli antiikin aikainen rakennus Ateenan Agoralla Kreikassa. Se on saanut nykyisen nimensä siitä, että se sijaitsi Keskistoan ja Etelästoa II:n välisen aukion itälaidalla.

Itäinen rakennus rakennettiin hellenistisellä kaudella noin vuonna 150 eaa. suunnilleen samaan aikaan Keskistoan ja Etelästoa II:n kanssa. Rakennus on mahdollisesti ollut rahanvaihtajien tai jonkinlaisen pankkitoiminnan käytössä, ja näin se on palvellut alueen kaupallisia toimintoja.

Itäinen rakennus oli rakennettu pohjois-eteläsuuntaisesti ja muodosti Keskistoan ja Etelästoa II:n väliin jäävän aukion itälaidan. Keskistoa sijaitsi rakennuksen pohjois- ja Etelästoa II eteläpuolella. Rakennus oli tehty kalkkikivestä. Sen pituus oli noin 38,9 metriä ja leveys noin 13,8 metriä. Rakennuksessa oli stoaa muistuttava pylväikkö, joka avautui itään päin Panathenaia-juhlan tien suuntaan. Rakennuksen länsiseinustalla oli viisi huonetta, jotka avautuivat länteen eli pihan puolelle. Keskimmäisessä huoneessa oli portaikko, jonka kautta pääsi kulkemaan rakennuksen läpi ja laskeutumaan alemmalla tasolla olleelle pihalle. Kolmen keskimmäisen huoneen edessä on ehkä ollut pylväät. Eteläisimmästä huoneesta oli pääsy Etelästoaan. Rakennuksessa on merkkejä siitä, että siellä on ollut rahanvaihtajien tai muiden sellaisten käyttämät puiset pöydät.

Rakennuksesta on säilynyt nykyaikaan sen perustukset ja seinien alaosia sekä marmorista lattiaa.

## Lähteet
Kaakkoislähde

**Kaakkoislähde** on nimitys, jota käytetään eräästä antiikin aikaisesta lähdekaivorakennuksesta Ateenan Agoralla Kreikassa. Se sijaitsi Agoran kaakkoiskulmassa. Rakennuksesta käytetty nimi on nykyaikainen ja perustuu sen sijaintiin. Lähdekaivoon viitataan usein myös nimellä *Enneakrunos* (, myös *Enneakrounos*).

Kaakkoislähde rakennettiin arkaaisella kaudella Peisistratoksen suvun tyrannian aikana noin vuonna 530–520 eaa. Rakennus on yksi koko Agoran ensimmäisiä ja ilmeisesti rakennettiin Agoran varhaisvaiheissa, kun alue muokattiin sopivaksi suurten ihmisjoukkojen käyttöön. Pausanias käytti 100-luvulla jaa. lähdekaivosta nimitystä *Enneakrunos*. Klassisen kauden tunnetumpi Enneakrunos sijaitsi kuitenkin eri paikassa Akropoliin eteläpuolella, mikä on aiheuttanut usein sekaannusta. On mahdollista, että nimi oli myöhemmin otettu käyttöön niin kutsutusta Kaakkoislähteestä puhuttaessa. Sekaannusten välttämiseksi rakennuksesta käytetään tutkimuksessa nykyisin yleensä vain nimitystä Kaakkoislähde.

Lähdekaivorakennuksen koko oli noin 6,8 × 18,2 metriä. Rakennus oli tehty kalkkikivestä ja katettu. Se avautui pohjoiseen ja sen julkisivussa oli kolme pylvästä. Rakennuksen keskellä oli huone, jonka toisessa päässä oli vesiallas ja toisessa päässä tila, jossa vettä saattoi ottaa hydriaan eli vesiruukkuun suoraan vesisuihkusta.

Klassisella kaudella lähdekaivon viereen rakennettiin Rahapaja ja roomalaisella kaudella suurempi Nymfaion-lähdekaivo. Kaakkoislähteestä on säilynyt nykyaikaan ainoastaan osa sen perustuksista. Nykyisin lähdekaivon paikka on aivan bysanttilaisella ajalla rakennetun Pyhien apostolien kirkon vieressä.

## Lähteet
Kaakkoisstoa

**Kaakkoisstoa** oli antiikin aikainen stoa eli pylväshalli Ateenan Agoralla Kreikassa. Se sijaitsi Agoran kaakkoislaidalla Pantainoksen kirjaston eteläpuolella. Rakennuksen nimitys on nykyaikainen ja perustuu sen sijaintiin.

Stoa rakennettiin roomalaisella kaudella 100-luvulla jaa. Se oli kaupallisessa käytössä. Stoa oli rakennettu luoteis-kaakkoissuunnassa ja se oli tehty kalkkikivestä ja marmorista. Sen pylväikkö avautui länteen Panathenaia-juhlan tielle päin. Pylväikkö edusti joonialaista tyyliä ja koostui arviolta 14 pylväästä. Pylväikön takana rakennuksen itäseinustalla oli 11 huonetta. Stoa jakaantui kahteen osaa, joista pohjoisemman lattia oli alempana ja eteläisen ylempänä, sillä rakennus oli tehty Agoralta Akropoliille päin nousevaan rinteeseen. Pylväikön puolivälissä oli näitä osia yhdistävät portaat.

Rakennuksesta on säilynyt nykyaikaan lähinnä sen perustukset ja stylobaatti.

## Lähteet
Eko (Sastamala)

**Eko** on kylä Sastamalan kunnassa Pirkanmaalla. Se sijaitsee Rautaveden etelärannalla Evonlahden kupeessa. Paikallisella murteella Eko taipuu yleensä muotoon Evon kylä.

Eko sijaitsee Stormin länsipuolella. Kylän läpi virtaa Evonlahteen laskeva Ekojoki. Kylään kuuluu myös Ekosaari, joka on valtaosin suojeltu. Varhaisin maininta Ekosta on vuodelta 1426. Vuonna 1540 kylässä oli kaksitoista tilaa, ja vuonna 1769 kolmetoista. Alkuperäinen kylätontti ja nykyinen kyläkeskittymä sijaitsevat Ekojoen pohjoispuolella.

## Lähteet
Kaakkoistemppeli

**Kaakkoistemppeli** on nimitys, jota käytetään eräästä antiikin aikaisesta jollekin jumalattarelle omistetusta kreikkalaisesta temppelistä Ateenan Agoralla Kreikassa. Se sijaitsi Agoran kaakkoislaidalla. Temppelin nimitys on nykyaikainen ja perustuu sen sijaintiin.

Temppeli rakennettiin roomalaisella kaudella ensimmäisellä vuosisadalla jaa. Se rakennettiin varhaisemman Rahapajan paikalle, ja sijaitsi Etelästoa II:n kaakkoispuolella Nymfaionin vieressä, Panathenaia-juhlan tien länsilaidalla. Temppeli oli rakennettu marmorista. Se edusti joonialaista tyyliä ja sen julkisivussa oli mahdollisesti kuusi pylvästä.

Temppelissä oli naispuolinen kulttipatsas, joka muistutti karyatidia. Jumalatarta, jolle temppeli oli omistettu, ei tunneta varmuudella. Kyseessä on saattanut olla Athenen temppeli, sillä rakennuksessa oli ilmeisesti käytetty uudelleen Sunionin Athenen temppelin osia. Kulttipatsaan osien ja sen jalustan lisäksi temppelistä on säilynyt sen perustukset sekä joitakin ylempien rakenteiden osia. Nykyisin temppelin rauniot ovat paikalle bysanttilaisella ajalla rakennetun Pyhien apostolien kirkon itäpuolella.

## Lähteet
Lounaislähde

**Lounaislähde** oli antiikin aikainen lähdekaivo Ateenan Agoralla Kreikassa. Se sijaitsi Agoran lounaisosassa. Rakennuksen nimitys on nykyaikainen ja perustuu sen sijaintiin. Joskus siihen viitataan myös nimellä *Kallirhoe*.

Lounaislähde rakennettiin klassisen kauden lopulla tai hellenistisen kauden alussa noin vuonna 350–300 eaa. Lähdekaivo sijaitsi aivan Aiakeionin vieressä sen länsipuolella, nimensä mukaisesti Agoran alueen lounaisosassa. Se rajasi Agoran etelälaitaa yhdessä Aiakeionin sekä Etelästoan ja niin kutsutun Kaakkoislähteen kanssa.

Lähdekaivorakennus oli lajissaan yksi koko Ateenan suurmpia. Se oli L-kirjaimen muotoinen ja jakaantui kahteen osaan: myös L-kirjaimen muotoiseen suurikokoiseen vesialtaaseen, joka käsitti rakennuksen itä- ja eteläsivun, sekä sen edessä olleeseen samanmuotoiseen pylväikköportiikkiin. Pylväikön edessä kokonaisuuden luoteiskulmassa oli pieni neliönmuotoinen esipiha. Rakennus oli tehty kalkkikivestä. Siitä on säilynyt nykyaikaan vain sen perustuksia.

## Lähteet
Lounaistemppeli

**Lounaistemppeli** on nimitys, jota käytetään eräästä antiikin aikaisesta kreikkalaisesta temppelistä Ateenan Agoralla Kreikassa. Se sijaitsi Agoran lounaislaidalla. Temppelin nimitys on nykyaikainen ja perustuu sen sijaintiin.

Temppeli rakennettiin roomalaisella kaudella ensimmäisellä vuosisadalla jaa. Se sijaitsi Tholoksen itäpuolella ja Keskistoan läntisen osan sekä niin kutsutun Viranomaisten rakennuksen pohjoispuolella, itään Agrippan odeionista. Temppelin kulttia ei tunneta varmuudella. Se on mahdollisesti liittynyt keisarillisen suvun henkilökulttiin ja ollut omistettu Livialle. Erään toisen ehdotuksen mukaan temppeli olisi liittynyt Atheneen.

Temppeli oli rakennettu marmorista ja se edusti doorilaista tyyliä. Temppelin naos eli cella avautui länteen. Sen edessä olleessa pronaoksessa oli kuusi pylvästä, jotka olivat peräisin mahdollisesti Demeterin ja Koren temppelistä Thorikoksesta. Temppelin koko oli noin 10,5 x 20,5 metriä. Pronaoksen, jonka syvyys oli noin 4,2 metriä, kohdalla rakennuksen leveys oli kuitenkin noin 11,3 metriä.

Temppelin kaivaukset suoritettiin vuosina 1933–1934 sekä 1951. Temppelistä on säilynyt nykyaikaan vain sen perustukset sekä joitakin ylempien rakenteiden osia.

## Lähteet
Monopteros (Ateena)

**Monopteros** () oli pieni antiikin aikainen monopteros tai tholos eli pyörötemppelin kaltainen rakennus Ateenan Agoralla Kreikassa.

Monopteros rakennettiin roomalaisella kaudella 100-luvulla jaa., todennäköisesti Antoninusten aikaan vuosisadan puolessa välissä. Se sijaitsi Attaloksen stoan länsipuolella sen ja Panathenaia-juhlan tien välisellä alueella. Monopteros tuhoutui todennäköisesti herulien hyökkäyksessä vuonna 267 tai pian tämän jälkeen. Rakennuksen kaivaukset suoritettiin vuosina 1936 ja 1951–1954.

Monopteros oli pyöreä rakennus, joka toimi todennäköisesti jonkinlaisena suihkulähteenä tai muuna lähdekaivona. Tämä on päätelty muun muassa siitä, että sille johtaa vesijohto. Rakennusta on ehdotettu myös jonkinlaiseksi temppeliksi tai herooniksi. Monopteroksen halkaisija oli noin 8,1 metriä. Siinä oli kahdeksan pylvästä ja kupumainen katto. Pylväät edustivat korinttilaista tyyliä. Rakennus oli tehty vihreästä sekä Pentelikon-vuoren marmorista.

Monopteroksesta on säilynyt nykyaikaan sen perustukset sekä joitakin sen muita rakenneosia.

## Lähteet
Tori Kelly

**Victoria Loren ”Tori” Kelly** (s. 14. joulukuuta 1992 Wildomar, Kalifornia) on yhdysvaltalainen laulaja-lauluntekijä, joka tuli alkujaan tunnetuksi YouTube-videoidensa kautta sekä  *[[American Idol]]ista*, johon hän osallistui 16-vuotiaana. 

Karsiuduttuaan kilpailusta Kelly alkoi tehdä omaa musiikkia ja solmi levytyssopimuksen Capitol Recordsin kanssa vuonna 2013. Hänen debyyttialbuminsa *Unbreakable Smile* julkaistiin kesäkuussa 2015 ja sen johtosingle "Nobody Love" nousi listahitiksi Yhdysvalloissa. Vuonna 2015 Kelly oli Grammy-ehdokkaana kategoriassa "Paras uusi artisti".

## Varhaisvaiheet
Kellyn isä on jamaikalais-puertoricolainen ja äiti taas irlantilaista ja saksalaista syntyperää. Hän on ollut musikaalinen pienestä saakka ja osallistui lapsena laulukilpailuihin *Star Search* ja *America's Most Talented Kid*. Kellylle tarjottiin ensimmäistä levytyssopimusta jo 12-vuotiaana.

14-vuotiaana Kelly alkoi saada mediasuosiota YouTubessa, kun hän lauloi itse kuvaamillaan videoilla eri artistien cover-kappaleita. Vuonna 2010 hän osallistui *[[American Idol]]iin* ja pääsi koelauluista läpi, mutta karsiutui pääsemättä 24 parhaan joukkoon.

## Ura
Kelly on kirjoittanut omaa musiikkiaan siitä saakka, kun putosi *American Idolista*. Hän julkaisi vuonna 2012 ensimmäisen EP-levynsä nimellä *Handmade Songs by Tori Kelly*. Levy sisälsi kuusi Kellyn itse kirjoittamaa ja äänittämää kappaletta. EP julkaistiin iTunesissa ja se pääsi kymmenen parhaan pop-albumin joukkoon. Vuonna 2013 Kelly julkaisi hyväntekeväisyyssinglen "Fill a Heart" ja järjesti sen johdosta myös hyväntekeväisyyskiertueen.

Kelly julkaisi vuonna 2013 toisen EP-levynsä *Foreword* ja virallisen debyyttialbuminsa *Unbreakable Smile* vuonna 2015. Lisäksi hän lauloi kappaleen "Silent" elokuvan *[[The Giver]]* soundtrackille.

## Diskografia
* *Handmade Songs by Tori Kelly* (2012)
* *Foreword* (2013)
* *Unbreakable Smile* (2015)
* *Hiding Place* (2018)
* *Inspired by True Events* (2019)

## Lähteet
Nymfaion (Ateena)

**Nymfaion** () oli antiikin aikainen nymfaion eli nymfeille omistettu lähdekaivorakennus Ateenan Agoralla Kreikassa. Se sijaitsi Agoran kaakkoislaidalla ja sen tehtävänä oli tarjota alueelle juomavettä.

Nymfaion rakennettiin roomalaisella kaudella keisari Hadrianuksen aikana noin vuonna 113–138 jaa. Lähdekaivo oli yksi Hadrianuksen lahjoista Ateenan kaupungille ja se oli kytketty samoin Hadrianuksen rakennuttamaan akveduktiin, joka toi vettä Pentelikon-vuorelta. Nymfaion rakennettiin varhaisemman Rahapajan paikalle.

Nymfaion oli puolikaaren muotoinen ja sen säde oli noin 7,1 metriä. Rakennus suuntautui pohjoiseen ja Panathenaia-juhlan tielle. Nymfaionin pylväät edustivat korinttilaista tyyliä ja sen rakentamiseen oli käytetty muun muassa marmoria. Lähdekaivon pohjoispuolella oli sille johtanut kolmiaskelmainen porrastus. Lähdekaivo on ollut koristeltu veistoksin, mikä oli tyypillistä myös muille vastaaville rakennuksille. Veistokset ovat esittäneet todennäköisesti keisarillisen suvun jäseniä. Paikalta on löydetty osia Hadrianuksen itsensä patsaasta. Myös alueelta löydetty Afroditen patsas tyyppiä *Venus Genetrix* saattaa liittyä Nymfaioniin.

Bysanttilaisella ajalla Nymfaionin paikalle rakennettiin siinä edelleen oleva Pyhien apostolien kirkko. Sen vieressä sijaitsee edelleen lähdekaivo. Nymfaionista on säilynyt nykyaikaan ainoastaan osa sen perustuksista.

## Lähteet
Carlo Monti

**Carlo Monti** (24. maaliskuuta 1920 Milano – 7. huhtikuuta 2016 Milano) oli italialainen pikajuoksija ja olympiamitalisti.

Monti voitti olympiapronssia 4×100 metrin viestijuoksussa Lontoossa 1948 ja EM-pronssia 100 metrillä Oslossa 1946. Hän voitti 1940-luvulla 100 metrillä neljä, 200 metrillä neljä ja 4×100 metrilä kolme Italian mestaruutta. Monti kuoli 96-vuotiaana 7. huhtikuuta 2016.

## Lähteet
* Profiili Italian olympiakomitea 
* 

### Viitteet

## Aiheesta muualla

*
Allianz Riviera

**Allianz Riviera** on Etelä-Ranskan Nizzassa sijaitseva jalkapallostadion, joka toimii Ranskan Ligue 1:ssä pelaavan OGC Nicen kotikenttänä. Allianz Rivieraa alettiin rakentaa vuonna 2011 ja se avattiin syyskuussa 2013. Jean-Michel Wilmotten suunnittelemalla stadionilla on 36&nbsp;178 paikkaa. Rakennuskulut olivat arviolta 245 miljoonaa euroa. Stadion korvasi Nicen vanhan stadionin Stade du Rayn.

Allianz Riviera toimii yhtenä kymmenestä isäntästadionista vuoden 2016 Euroopan-mestaruuskilpailuissa. Noissa kilpailuissa stadionin nimi on sponsorisyistä *Stade de Nice*. Stadionilla pelataan neljä turnauksen ottelua, mukaan lukien yksi neljännesvälieristä.

Stadionilla on pelannut otteluita myös rugby union -joukkue RC Toulonnais.

## Lähteet
Nicholas Gargano

**Nicholas ”Nicky” Gargano** (1. marraskuuta 1934 West Ham – 28. maaliskuuta 2016 West Clandon) oli brittiläinen nyrkkeilijä, olympiamitalisti ja Euroopan mestari.

Gargano voitti sarjan 67 kg olympiapronssia Melbournessa 1956. Vuonna 1955 hän voitti Euroopan mestaruuden.

Gargano kuoli 81-vuotiaana maaliskuussa 2016 West Clandonissa. Hän oli sairastanut syöpää.

## Lähteet
* Nicky Gargano Bio, Stats and Results  Olympics at Sports-Reference.com 

### Viitteet
Prytanikon

**Prytanikon** () oli antiikin aikainen rakennus Ateenan Agoralla Kreikassa. Tutkimuksessa rakennus tunnetaan myös nimellä *Rakennus&nbsp;F*.

Prytanikon rakennettiin arkaaisella kaudella noin vuonna 550–525 eaa. Se on saattanut toimia alun perin tyranni Peisistratoksen ja tämän poikien asuntona. Demokratian voitettua rakennus otettiin käyttöön eräänlaisena varsinaisen, muualla Ateenassa sijainneen Prytaneionin liitännäisrakennuksena, joka toimi muun muassa prytanien eli kaupungin johtavien virkamiesten ruokailusalina. Myöhemmin klassisella kaudella noin 470–465 eaa. samalle paikalle rakennettiin pyöreä Tholos, joka ilmeisesti peri rakennuksen tehtävän Prytanikonina.

Prytanikon sijaitsi Agoran länsilaidalla. Sen pohjoispuolella sijaitsi vanha Buleuterion, jonka kanssa se vaikuttaa muodostaneen jonkinlaisen kokonaisuuden. Rakennus oli pohjakaavaltaan epäsäännöllisen muotoinen ja sen pituus oli itä-länsisuunnassa noin 27 metriä ja pohjois-eteläsuunnassa noin 18,5 metriä. Rakennuksen keskiössä oli pylväikköpiha, jonka ympärillä oli useita erikokoisia huoneita.

Rakennuksesta on säilynyt nykyaikaan vain vähän. Sen paikalla ovat nykyisin lähinnä Tholoksen rauniot.

## Lähteet
Viranomaisten rakennus (Ateena)

**Viranomaisten rakennus** on nimitys, jota käytetään eräästä antiikin aikaisesta rakennuksesta Ateenan Agoralla Kreikassa.

Viranomaisten rakennus rakennettiin roomalaisella kaudella ensimmäisellä vuosisadalla tai 100-luvulla jaa. Se oli nimensä mukaisesti erilaisten viranomaisten käytössä. Rakennuksen tarkkaa käyttötarkoitusta ei kuitenkaan tunneta varmuudella; sen käyttäjiä ovat saattaneet olla esimerkiksi toria valvoneet viranomaiset, *agoranomoi*.

Rakennus sijaitsi Agoran alueen lounaiskulmassa Keskistoan länsipään pohjoispuolella ja Tholoksen itäpuolella. Heti sen pohjoispuolella sijaitsi samoihin aikoihin rakennettu niin kutsuttu Lounaistemppeli. Viranomaisten rakennus oli tehty pääosin kalkkikivestä. Se koostui neljästä huoneesta. Yksi huoneista oli reunustettu penkeillä ja saattoi olla ruokailutila. Rakennuksesta on säilynyt nykyaikaan vain sen perustuksia.

## Lähteet
Väätäiskylä

**Väätäiskylä** on kylä Multian kunnan pohjoisosassa lähellä Ähtärin ja Saarijärven rajoja. Kylä sijaitsee harvaan asutun Suomenselän alueella. Asukkaita kylässä on noin 60.

Väätäiskylässä sijaitsee valtatien 18, kantatien 58 ja seututien 633 risteys, jossa risteävät Multialta Karstulaan ja Ähtäristä Saarijärvelle johtavat tiet. Kylästä on matkaa Multian kirkonkylälle noin 24 kilometriä.

Väätäiskylässä on myös talkootyönä rakennettu kesätanssilava ja Väätäiskylän Keidas -niminen kioski. 

## Lähteet

## Kirjallisuutta
*Vekuri, Veikki: Väätäiskylän historiikki. Väätäiskylän kylätoimikunta, 1992.
Lauri Rantanen

**Lauri Rantanen** on suomalainen lentopallovalmentaja. Rantanen otti lentopalloliigassa pelaavan Hurrikaani-Loimaan valmennusvastuun kesken kauden 2015-16, kun italialaisvalmentaja Nicola Giolito joutui jättämään tehtävänsä. Sittemmin hän solmi seuran kanssa kahden vuoden mittaisen jatkosopimuksen, joka käsittää vuodet 2016-2018. Aiemmin Rantanen on toiminut useiden vuosien ajan Loimaan Jankon miesten edustusjoukkueen päävalmentajana sekä kauden 2015-16 alussa Hurrikaanin apuvalmentajana.

Rantanen aloitti oman peliuransa Loimaan Jankon junioreissa ja pelasi viimeisen kautensa seuran edustusjoukkueessa ennen kuin Jankko ja sittemmin Hurrikaani-nimen saanut joukkue nousi lentopalloliigaan keväällä 2007. Pelaajauransa lopetettua Rantanen siirtyi kasvattajaseuransa Loimaan Jankon valmentajaksi. Viimeiset kaudet ennen siirtymistä Hurrikaanin apuvalmentajaksi vuonna 2015 hän valmensi Jankkoa miesten 1-sarjassa. Rantanen oli aisaparina Hurrikaanissa italialaiselle Nicolina Giolitolle, joka toimi myös samanaikaisesti Suomen miesten lentopallomaajoukkueen. Kauden 2015-16 avausotteluissa Rantanen kantoi valmennusvastuun Gioliton palvellessa vielä maajoukkuetehtävissä. Helmikuussa 2016 Hurrikaani ilmoitti vapauttaneensa Gioliton päävalmentajan tehtävistä ja valitsi apuvalmentaja Rantasen hänen korvaajakseen. Rantanen valmensi lopulta runkosarjassa kolmanneksi sijoittuneen Hurrikaanin SM-pronssille kaudella 2015-16. 

Rantanen on siviiliammatiltaan luokanopettaja. Lentopallovalmentajan töiden lisäksi hän toimii Loimaan Hirvikosken yhtenäiskoulun luokanopettajana ja liikuntatuntien vetäjänä.

## Lähteet
Myllymäki (Ähtäri)

**Myllymäki** on kylä ja taajama Ähtärissä. Kylässä risteävät valtatie 18 ja seututie 621. Kylässä on myös Myllymäen rautatieasema, joka sijaitsee Haapamäki–Seinäjoki-radan varrella. Matkaa Ähtärin keskustaan on noin 13 kilometriä.

Kylässä toimii 35 oppilaan kyläkoulu. Lähikauppa Tarmo palvelee niin ravintolana kuin kauppana.

## Aiheesta muualla
*Myllymäki Ähtärin kaupungin kotisivuilla
*Myllymäen kylä
Nadi (jooga)

**Nadit** ovat hindulaisessa filosofiassa ja joogafilosofiassa esiintyviä oletettuja kehon biosähkökanavia, joita pitkin *[[prana]]n*, elämälle välttämättömän henkienergian, katsotaan kiertävän. 

Perimätiedon mukaan intialaiset tietäjät ovat syvämeditaatiossa havainneet ihmisen kehosta 72&nbsp;000 paria nadi-kanavia.

Kolme tärkeintä nadia ovat *sushumna*, *ida* ja *pingala*. Sushumna alkaa häntäluusta ja nostaa pranan virtauksen selkärankaa pitkin päälaelle, *ida:n* ja *pingala:n,* feminiinisen ja maskuliinisen virtauksen mutkitellessa häntäluusta vuorotellen kehon puolelta toiselle, päättyen keskelle päätä muodostaen sydän-symbolin muotoon toisiinsa yhtyvän oletetun energiavirran.

Sushumnaa katsotaan kehittävän erilaisten kehon ja mielen harjoitusten avulla ja sen virtauksen olevan herätettävissä epäaktiivisesta tilastaan joogameditaatioita harjoittamalla.

Energian virtauksen nadeissa uskotaan olevan luonnostaan nykyihmisellä jo syntymässä epätasapainoinen. Jos sushumna ei ole aktiivinen, energia virtaa vuorotellen idaa ja pingalaa pitkin, jolloin ihmisen uskotaan elävän emotionaalisessa ja henkisessä epätasapainossa. Idan ja pingalan tasapainoa tavoitellaan esimerkiksi hathajoogalla, tavoitteena avata "tukokset" pienemmissä nadeissa ja aktivoida kolme päänadia. Menetelmän harjoittajien mukaan, kun energia virtaa sushumnaa pitkin, myös chakrat aktivoituvat ja pranan virtaus kytkee ihmisen hengen takaisin niin kutsuttuun luomistodellisuuteen .

## Lähteet
Totti Noisniemi

**Torkel (Totti) Rikhard Noisniemi** (sukunimi vuoteen 1935 *Nyberg*, 28. elokuuta 1916 Helsinki – 23. elokuuta 1963 Helsinki) oli suomalainen taiteilija ja kuvittaja.

Noisniemi kuvitti Arijoutsin pakinoita yhdessä pilapiirtäjä Kari Suomalaisen kanssa. Hän suunnitteli vuonna 1963 ystävänsä, kirjailija Mauri Sariolan exlibris-merkin. Noisniemi suunnitteli myös Jukolan viestin merkin jota on käytetty vuodesta 1956 alkaen. 

Noisniemi palveli jatkosodan aikana suomalaisessa SS-vapaaehtoispataljoonassa.

## Lähteet
Sendain ydinvoimalaitos

**Sendain ydinvoimalaitos** () on Japanin Kyūshūn saaren Kagoshiman prefektuurissa sijaitseva ydinvoimalaitos. Sen omistaa sähköyhtiö Kyūshū Denryoku. Laitokseen kuuluu kaksi ydinreaktoria, joista ensimmäinen otettiin käyttöön alun perin heinäkuussa vuonna 1984. Kaikki Japanin ydinvoimalat suljettiin väliaikaisesti vuoden 2011 maanjäristyksestä aiheutuneiden Fukushiman ydinonnettomuuksien vuoksi, minkä jälkeen Sendain ydinvoimalaitos avattiin niistä ensimmäisenä uudelleen vastustuksesta ja mielenosoituksista huolimatta 11. elokuuta vuonna 2015. Laitos sijaitsee maanjäristyksille ja tsunameille alttiilla alueella vain 50 kilometrin päässä aktiivisesta Sakurajima-tulivuoresta. Kyūshūn alueelle iski voimakas maanjäristys huhtikuussa 2016, mutta voimalaitos selvisi siitä vaurioitta.

## Reaktorit

Ydinvoimalassa on seuraavat reaktorit:

## Lähteet
Iso Äijäjärvi

**Iso Äijäjärvi**  on Pirkanmaalla Ylöjärvellä Lassilassa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Iso Äijäjärvi on osa Aurejärven aluetta.

## Maantietoa
Järven pituus on 200 metriä, leveys 100 metriä ja sen pinta-ala on 2,5 hehtaaria. Se sijaitsee mäkisellä alueella painanteessa, joka rajautuu Äijäjärvennevan pohjoispuolelle. Siihen laskee vain Pikku Äijäjärven laskuoja ja Iso Äijäjärven oma laskuoja Äijänoja lähtee järven luoteispäästä yli kilometrin luoteeseen ja laskee Aurejärveen Kiimasaarta vastapäätä. Rantaviivan pituus on 650 metriä. Rantaviiva on pääasiassa avosuota, mutta itärannat ovat soistuvaa metsää. Järvi on autio eikä sinne johda teitä. Sen lähiympäristössä on yksi maatila. Yli 300 metrin päässä järven ohittaa yhdystie 3350.

## Lähteet
Pikku Äijäjärvi

**Pikku Äijäjärvi**  on Pirkanmaalla Ylöjärvellä Lassilassa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Pikku Äijäjärvi on osa Aurejärven aluetta.

## Maantietoa
Järven pituus on 200 metriä, leveys 150 metriä ja sen pinta-ala on 2,2 hehtaaria. Se sijaitsee Iso Äijäjärven pohjoispuolella kumpulevan kangasmaaston painaumassa. Siihen laskee kolme lyhyttä metsäojaa Lamminmäenahon suunnalta ja sen laskuoja laskee 300 metrin päässä olevaan Iso Äijäjärveen, joka puolestaan laskee Aurejärveen. Rantaviivan pituus on 550 metriä. Koko järven ympäristö on avosuota. Sen rantaan on rakennettu yksi vapaa-ajan asunto ja sen ympäristössä sijaitsee yksi maatila. Sinne johtaa tiet yhdystieltä 3350.

## Lähteet
Call Waves Solutions Finland

**Call Waves Solutions Finland Oy** on vuonna 2000 perustettu telemarkkinointiyritys. Sen toimipaikat sijaitsevat Varkaudessa, Mikkelissä ja Kuopiossa.

Call Waves aloitti toimintansa 14 henkilön toimipisteellä Varkaudessa ja se oli perustettaessa Itä-Suomen ensimmäinen yhteyskeskus eli Contact Center. 

Call Wavesilla on ollut toimipisteitä viidellä paikkakunnalla. Savonlinnan toimipiste lakkautettiin 13. joulukuuta 2013 ja Vaasan toimipiste lakkautettiin 17. kesäkuuta 2014. Molempien toimipisteiden lakkauttamisen perusteena olivat tuotannollis-taloudelliset syyt.

Keski-Savon Kehittämisyhtiö myönsi Call Wavesille EFQM-laatupalkinnon vuonna 2005. *[[Kauppalehti]]* myönsi Call Wavesille Balance Consultingin menestyjäluokituksen Menestyjä-sertifikaatin vuosina 2010 ja 2011. Suomen Asiakastieto myönsi yritykselle Suomen vahvimmat (platina) -sertifikaatin 2012–2016. Asiakkuusmarkkinointiliitto (ASML) myönsi Call Wavesille Reilu Työnantaja -statuksen ja merkin 18. helmikuuta 2016. Inspired in Finland -yhteisö valitsi Call Wavesin 100 intohimoisimman yrityksen joukkoon vuonna 2016.

Yritys työllistää nykyisin noin 160 henkilöä. Toiminta on ympärivuorokautista. Työkielinä ovat suomi, ruotsi ja englanti. Call Waves on keskittynyt vakuutus-, rahoitus-, energia-, liikenne- ja verkkokauppa-alojen ulkoistetun asiakaspalvelun ratkaisuihin. Call Waves tuottaa myös vaihdepalvelua sekä backoffice-palveluja. Kuukausittain yrityksellä on yli 250&nbsp;000 asiakaskontaktia.

## Liikevaihto ja omistus
Yrityksen liikevaihto on kasvanut tasaisesti vuosina 2000–2018. Yrityksen liikevaihto vuonna 2018 oli 6,5 miljoonaa euroa. Call Waves Solutions Finland Oy:n omistus jakautuu Navitas Kehitys Oy:n ja toimivan johdon kesken.

## Artikkeleita lehdissä
* Warkauden Lehti 29.10.2015: Puhelintyössä ei ole yt-uhkia.
* Warkauden Lehti  29.4.2014: Asiakaspalvelussa ratkaisee asenne.
* Savon Sanomat 11.5.2014: Asiakaspalvelun moniosaajat.
* Ilta-Sanomat 28.3.2013: Suomen kiinnostavimmat työpaikat
 
## Aiheesta muualla
* Call Wavesin blogiarkisto
* Intohimoinen yritys 2016
Ekojärvi

**Ekojärvi** on Sastamalan kaupungin alue ja kylä Pirkanmaan maakunnassa. Ekojärvi sijaitsee Sastamalan itäosassa Lantulan ja Sammaljoen välissä aivan Vesilahden tuntumassa.

Ekojärvellä sijaitsee samanniminen järvi, joka laskee kaivettua kanavaa pitkin Ekojokeen. Alue on harvaanasuttua ja metsäistä, jota pirstovat pienet peltopalstat. Kylän asutus seurailee tiestöä. Aikaisemmin Ekojärven rannalla on ollut kymmeniä tiloja. Alueella on nykyään vähäistä maanviljelyä.

Ekojärvi ei ole Sastamalan maarekisterikylä, vaan sen on ollut pitkään muiden kylien kuten Isojärven takamaita. Perimätiedon mukaan Ekojärvellä olisi ollut isovihan aikaan piilopirtti. Käytännössä Ekojärven kylä on syntynyt kun siellä ollut torppariasutus itsenäistyi 1900-luvun alussa. Ekojärvi sai oman kansakoulun vuonna 1910, ja se lakkautettiin 1960-luvulla. Palvelut ovat hävinneet Ekojärveltä; kylässä käy enää vain kirjastoauto.

## Lähteet

## Aiheesta muualla
*
Cervalces

**Cervalces** on sukupuuttoon kuollut hirvieläinsuku, joka eli Pohjois-Amerikassa ja Euraasiassa plioseenilla ja pleistoseenilla. Se oli rakenteeltaan kuin hirven ja vapitin sekoitus. Ulkomuodoltaan se olisi näyttänyt hyvin pitkäjalkaiselta hirveltä jonka pää oli kuin vapitilla. Sarvet olivat leveät ja litteät kuin nykyisellä hirvellä, mutta niiden rakennelma oli monimutkaisempi. Eläin oli kooltaan nykyistä hirveä suurempi.

*Cervalces* eli samankaltaisessa elinympäristössä kuin nykyinen hirvi, ja sillä saattoi olla myös samanlaiset elintavat – kahlaten viileissä vesistöissä rantakasvustoa syöden. Suku kuoli sukupuuttoon viimeisimmällä jääkaudella noin 11&nbsp;500 vuotta sitten.

## Lähteet

## Aiheesta muualla
*Prehistoric Wildlife: Cervalces
Kaukas (Lappeenranta)

**Kaukas** on Lappeenrannan kaupunginosa. Se sijaitsee keskustasta noin kolme kilometriä itään Saimaan rannalla entisen Lauritsalan kauppalan alueella.

Kaupunginosa koostuu pääasiassa teollisuusalueesta, jolla ovat UPM:n Kaukaan tehtaat, ja sen ympärille rakentuneesta asutuksesta. Hyvinkään Kaukasista, kuten nimi siellä taipuu, lähtöisin olevien tehtaiden toiminta Lappeenrannan seudulla alkoi vuonna 1892 valmistuneesta lankarullatehtaasta. Tehtaat ja niiden länsipuolella oleva klassistinen kerhorakennus ympäristöineen ovat valtakunnallisesti merkittävä rakennettu kulttuuriympäristö.

Kaukas on syntynyt Lappeen Parkkarilan kylän maille. Nykyisin Parkkarilan nimellä tunnetaan Kaukaan lounaispuolella sijaitseva kaupunginosa. Vuodesta 1932 vuoden 1967 alkuun alueet kuuluivat Lauritsalan kauppalaan. Lauritsalan kauppalanosien nimiksi ne vahvistettiin vuoden 1941 asemakaavassa. Kaukaan pientalot ovat rakentuneet pääosin 1920–1930-luvuilla ja kerrostalot 1950–1970-luvuilla. Kaukaaseen kuulunut Abessinian (Abessiinian) asuinalue on jäänyt osittain tien ja muiden rakennusten alle. Alue sai nimensä rakentumisensa aikoihin 1930-luvulla käydystä Abessinian sodasta. Kaukaan–Parkkarilan tilastoalueella on 1&nbsp;582 asukasta.

Kaukaan Abessinianpuistoon vuonna 2011 valmistunut K-Supermarket Lehmus valittiin Suomen parhaaksi K-Supermarketiksi vuonna 2014. Kaupunginosan muita palveluita ovat muun muassa baari, R-kioski ja niin sanotun Toritalon liikkeet. Kaukaan koulu sijaitsee Parkkarilan puolella. Kaukaalla on vuonna 1940 perustetun tehdasurheiluseura Kaukaan Lylyn kuntoiluhalli. Jääkiekkoseura Saimaan Pallo pelasi kotiottelunsa Abessiniassa vuosina 1955–1963.

Kaukaan luoteisosassa on rakentamaton Pappilanniemi, jossa on kunto- ja luontopolku. Niemen tyvestä on liikennöinyt Pappilansalmen lossi läheiseen Pieneen Lamposaareen. Lossi korvattiin vuonna 1989 Kaukaan itäpuolelle Luukkaanniemeen valmistuneella Luukkaansalmen sillalla.

Kaupunginosaa rajaavat Saimaa pohjoisessa, Hyötiöntie idässä, Karjalan rata etelässä ja Standertskjöldinkatu, Parkkarilankatu, Rajakatu, Asettajanpolku, Kaukaankatu ja Kahilanniemen golfkenttä lännessä. Kaukaan naapurikaupunginosia ovat Lauritsala, Lapvesi, Tirilä, Parkkarila ja Kimpinen.

## Lähteet

## Aiheesta muualla

* Kaupunginosan esittely Lappeenrannan kaupungin sivustolla
Peruskoulu

**Peruskoulu** on koulu, joka muodostaa yleissivistävän koulutuksen perustan. Sitä voidaan kutsua *perusasteen* tai *ensimmäisen asteen oppilaitokseksi*. Peruskoulu on koko ikäluokkaa koskeva yhtenäiskoulu, joka alkaa tavallisesti noin 4–7-vuotiaana ja kestää maasta riippuen noin kahdeksan–kymmenen vuotta. Peruskoulua edeltää useassa maassa esikoulu, ja peruskoulun jälkeen siirrytään joko jatko-opintoihin toisen asteen oppilaitokseen tai vaihtoehtoisesti työelämään. Nykyään peruskoulu on useimmissa maissa pakollinen ja osa oppivelvollisuutta.

## Katso myös
* Peruskoulu Suomessa
* Kansakoulu
* Steinerkoulu
* Toisen asteen oppilaitos
* Freinet-koulu
* Korkeakoulu
* Lukio

## Aiheesta muualla